**KLAIPĖDOS MIESTO SAVIVALDYBĖS ADMINISTRACIJA**

**SPORTO TARYBOS POSĖDŽIO PROTOKOLAS**

2020-12-09 Nr. TAR1-199

Posėdis įvyko 2020 m. gruodžio 2 d. 12. 00 val. (nuotoliniu būdu).

Posėdžio pirmininkas – Liudvikas Mileška, Klaipėdos miesto sporto tarybos pirmininkas.

Posėdžio sekretorė – Aistė Viršilienė, Klaipėdos miesto savivaldybės administracijos Sporto skyriaus vyriausioji specialistė.

Dalyvavo: Arvydas Cesiulis, Klaipėdos miesto savivaldybės tarybos Kultūros, švietimo ir sporto komiteto atstovas, Vaclovas Gedvilas, ledo ritulio sporto šakos atstovas, Darius Gricius, lauko teniso sporto šakos atstovas, Virginijus Jurgelevičius, lengvosios atletikos sporto šakos atstovas, Edmundas Kvederis, Klaipėdos miesto akademinių reikalų tarybos atstovas, Martynas Kūra, sportinių šokių sporto šakos atstovas, Donatas Narvilas, badmintono sporto šakos atstovas, Daiva Palubinskaitė, jogos sporto šakos atstovė, Robertas Skurdenis, kiokušin karatė sporto šakos atstovas, Vilius Sukonas, krepšinio sporto šakos atstovas.

Nedalyvavo: Artūras Juškėnas, rankinio sporto šakos atstovas, Sigita Kibildienė, BĮ Lietuvos sporto medicinos centro Klaipėdos skyriaus atstovė, Rasa Rumšienė, Klaipėdos miesto savivaldybės administracijos Sporto skyriaus vedėja, Dainius Šilingas, neįgaliųjų organizacijų, vykdančių sportinę veiklą Klaipėdos mieste, atstovas.

Kiti dalyviai: Jolanta Ceplienė, Klaipėdos miesto savivaldybės administracijos Planavimo ir analizės skyriaus vedėja, pavaduojanti Sporto skyriaus vedėją, Paulius Matulevičius, „Vakarų ekspreso“ žurnalistas, Laima Poškaitė, Klaipėdos miesto savivaldybės administracijos Sporto skyriaus vyriausioji specialistė, Darius Raišutis, renginių organizatorius, laikinai atliekantis BĮ Klaipėdos lengvosios atletikos mokyklos direktoriaus funkcijas, Aistė Sorokienė, Klaipėdos miesto savivaldybės administracijos Sporto skyriaus vyriausioji specialistė.

DARBOTVARKĖ:

1. Dėl Klaipėdos miesto sportininkų apdovanojimo vakaro.

2. Dėl BĮ Klaipėdos miesto futbolo sporto mokyklos bei naujo finansavimo modelio, pagrįsto motyvuojančio sporto krepšelio principu, įgyvendinimo priemonių plano pakeitimo.

3. Dėl prioritetinių sporto šakų nustatymo Klaipėdos mieste anketų analizės bei galutinių išvadų pateikimo terminų.

4. Dėl Klaipėdos miesto savivaldybės stipendijų skyrimo perspektyviems sportininkams tvarkos aprašo pakeitimo (ankstesnis Klaipėdos miesto savivaldybės tarybos 2018 m. rugsėjo 27 d. sprendimas Nr. T2-211).

1. SVARSTYTA. Klaipėdos miesto sportininkų apdovanojimo vakaras.

Pranešėja L. Poškaitė Klaipėdos miesto sporto tarybai (toliau – Sporto taryba) pristatė pateiktas sportininkų, trenerių ir kitų sporto bendruomenės atstovų kandidatūras Klaipėdos miesto sportininkų apdovanojimams (toliau – Apdovanojimai). L. Poškaitė pažymėjo, kad dėl COVID-19 dauguma tarptautinių sporto varžybų neįvyko, todėl į sportininkų olimpinių ir neolimpinių sporto šakų dešimtukus yra pateikta daug sportininkų, kurie dalyvavo Lietuvos čempionatuose, tačiau pagal Klaipėdos miesto sporto apdovanojimų tvarkos aprašą (toliau – Aprašas) šie sportininkai negalėtų pretenduoti į apdovanojimus.

D. Raišutis pasiūlė, kad Sporto taryba turėtų apsispręsti, kiek šiais metais apdovanoti sportininkų. Taip pat reikia apsispręsti dėl nominacijų teikimo, viešinant per spaudą.

Sporto tarybos nariai pastebėjo, kad pagal Aprašą labai mažai sportininkų atitinka reikalavimus. A. Cesiulis ir V. Jurgelevičius pritarė, kad vis dėlto reikėtų atsižvelgti į Aprašą.

A. Sorokienė taip pat papildė, kad yra Aprašas ir jis turėtų būti atskaitos taškas. V. Gedvilas pasisakė, kad, esant neeilinei situacijai, rinkimus reikėtų perkelti į spaudą ir atsižvelgti į visuomenės atstovų pasisakymus.

L. Mileška akcentavo, kad Sporto taryba renka olimpinius, neolimpinius sporto šakų sportininkų dešimtukus, o kitos nominacijos yra pateikiamos spaudoje. Taip pat pasiūlė, kad, esant tokiai situacijai, reikėtų išrinkti sportininkų olimpinių ir neolimpinių sporto šakų penketukus.

V. Jurgelevičius priminė, kad praėjusiais metais, kai nominacijos buvo pateiktos internetiniam balsavimui, balsavimo rezultatai dar buvo svarstomi paskutiniajame Sporto tarybos posėdyje.

L. Mileška reziumavo, kad, jei nėra prieštaraujančių, Apdovanojimai vyks, laikantis Aprašo reikalavimų. L. Poškaitė pasisakė, kad per kelias dienas pateiks sportininkų sąrašus, kurie atitinka Apdovanojimų aprašo reikalavimus ir visas kitas pateiktas kandidatūras kitose nominacijose.

NUTARTA. Sporto skyrius pateikia sportininkų sąrašus, atitinkančius Apraše nustatytus kriterijus ir visas kitas pateiktas kandidatūras šių metų Apdovanojimams.

2. SVARSTYTA. BĮ Klaipėdos miesto futbolo sporto mokyklos bei naujo finansavimo modelio, pagrįsto motyvuojančio sporto krepšelio principu, įgyvendinimo priemonių plano pakeitimas.

Pranešėja J. Ceplienė Sporto tarybos nariams pristatė informaciją, kad yra pakeistas BĮ Klaipėdos miesto futbolo sporto mokyklos bei naujo finansavimo modelio, pagrįsto motyvuojančio sporto krepšelio principu, įgyvendinimo priemonių planas (toliau – Priemonių planas). Paminėjo, kad Priemonių plano pakeitimas buvo svarstomas susirinkime, kuriame dalyvavo Klaipėdos miesto savivaldybės mero pavaduotojas, Savivaldybės administracijos direktoriaus pavaduotoja, kitų skyrių vedėjai, teisininkas, Sporto skyriaus atstovai. Susirinkime buvo įsivertinti realūs šio Priemonių plano įgyvendinimo terminai. Taip pat buvo atsižvelgta į tai, kad naujas sporto šakų finansavimo modelis, pagrįstas motyvuojančio sportininko krepšelio principu, bus pradėtas taikyti būtent nuo futbolo sporto šakos kaip bandomojo projekto. Šiuo metu yra pasirašytos trimetės sutartys su nevyriausybinėmis organizacijomis, kurios gauna sportuojančio vaiko krepšelį. Tarp jų yra ir futbolo klubas. Sutartys pasibaigs 2021 m. gruodžio 31 d., todėl tikslinga sudaryti visiems futbolo sporto šakos klubams vienodomis sąlygomis dalyvauti konkurse. Pranešėja taip pat pristatė esminius Priemonių plano pakeitimus dėl terminų. Motyvuojančio sportininko krepšelio (futbolo sporto šakai) finansavimo metodika ir Sportinio ugdymo organizavimo normatyvai bus parengti iki liepos 1 d. (buvo iki kovo 31 d.). Parengiamas Klaipėdos miesto savivaldybės biudžeto lėšomis iš dalies finansuojamų sporto programų (futbolo sporto šakai) projektų finansavimo sąlygų aprašas. Terminas pratęstas iki rugsėjo 30 d. (ankstesnis terminas buvo iki kovo 31 d.).

A. Cesiulis paklausė, kaip bus su naujai statoma futbolo mokykla. Ar sporto sale, sporto aikštynais galės naudotis kitų sporto šakų atstovai? Šis klausimas yra labai svarbus dėl sporto bazių trūkumo mieste. Sporto skyriaus atstovai pritarė išsakytoms A. Cesiulio mintims ir pasisakė, kad šis klausimas yra atviras ir yra reikalingos diskusijos tarp Savivaldybės ir sporto bendruomenės.

V. Gedvilas išreiškė nuogąstavimą, kad, pradėjus įgyvendinti III reformos etapą nuo futbolo sporto šakos ir naują motyvuojančio sportininko krepšelį pradėjus taikyti tik futbolo sporto šakai, kitos sporto šakos liks nuskriaustos, todėl pasiūlė, kad jau kitais metais finansiniai skaičiavimai būtų atlikti visoms sporto šakoms, o nuo 2022 m. visoms sporto šakoms būtų taikomas motyvuojančio sportininko krepšelis.

J. Ceplienė replikavo, kad lėšos yra planuojamos atsakingai ir kad kitos sporto šakos tikrai neliks nuskriaustos. Pranešėja akcentavo, kad nereikia tikėtis, kad, pradėjus taikyti naują motyvuojančio sportininko krepšelio metodiką, finansavimas didės du ar tris kartus. Reikia visą situaciją vertinti realiai, o kiek kainuotų kitų sporto šakų vaiko išlaikymas galima pradėti skaičiuoti ir ateinančiais metais.

A. Sorokienė pasisakė, kad dėl visiems žinomų priežasčių, buvo pasirinkta futbolo sporto šaka, nuo kurios prasidės motyvuojančio sportininko krepšelio taikymas ir būtent ši sporto šaka pasirinkta pilotiniam projektui tam, kad būtų galima matyti iš anksto, kas veikia gerai, kas kliūna ir palaipsniui įtraukti kitas sporto šakas.

 L. Mileška reziumavo, kad sporto bendruomenė žino, kokių pokyčių sporte reikia, tačiau, kad tai būtų sklandžiai įgyvendinta, dar iškyla nemažai klausimų.

NUTARTA. Informacija išklausyta.

3. SVARSTYTA. Prioritetinių sporto šakų nustatymo Klaipėdos mieste anketų analizės bei galutinių išvadų pateikimo terminai.

Pranešėja A. Viršilienė priminė Sporto tarybos nariams, kad olimpinių sporto šakų organizacijoms buvo išsiųsta prioritetinių sporto šakų nustatymo Klaipėdos mieste anketa (toliau – Anketa) ir buvo nurodytas terminas jų užpildymui iki gruodžio 1 d. Iki gruodžio 2 d. Anketą buvo užpildžiusios tik 8 sporto organizacijos. Siūloma pratęsti Anketos pildymo terminą ir taip pat pasitvirtinti Anketos analizės bei galutinių išvadų terminus. Siūlomi terminai ir etapai: 1. Sporto organizacijos pildo Anketą iki 2021 m. sausio 8 d. 2. Nuo sausio 11 d. iki 31 d. Sporto skyrius tikrina Anketas. 3. Nuo vasario 1 d. iki 28 d., Sporto skyriaus prašymu, sporto organizacijos tikslina informaciją. 4. Nuo kovo 1 d. iki kovo 31 d. pateikiama galutinė Anketų suvestinė.

L. Mileška pritarė pasiūlymui ir pasisakė, kad svarbu yra gauti kuo tikslesnę informaciją ir informacijos tikrinimas užims nemažai laiko, todėl siūlė pritarti pasiūlytiems terminams. V. Jurgelevičius paklausė, ar yra kažkokie kriterijai dėl prioritetinių sporto šakų nustatymo. A. Viršilienė akcentavo, kad čia konkrečiai kalba eina tik apie Anketą ir jos duomenų tikslinimą, tikrinimą ir kad kriterijų nustatymas turi būti sprendžiamas atskirai. V. Gedvilas pasisakė, kad vienas iš svarbesnių kriterijų, nustatant prioritetines šakas, galėtų būti tai, ar sporto šaka turi gerai išvystytą infrastruktūrą, t. y. jei Savivaldybė yra investavusi į kažkokį sporto objektą, kuris atitinka sporto šakai taikomus standartus, tokios sporto šakos jau galėtų tapti prioritetinėmis.

NUTARTA. Pritarti pasiūlytiems Anketos pildymo, analizės bei galutinių išvadų pateikimo terminams.

4. SVARSTYTA. Klaipėdos miesto savivaldybės stipendijų skyrimo perspektyviems sportininkams tvarkos aprašo pakeitimo (ankstesnis Klaipėdos miesto savivaldybės tarybos 2018 m. rugsėjo 27 d. sprendimas Nr. T2-211).

Pranešėja A. Viršilienė priminė, kad yra keičiamas Klaipėdos miesto savivaldybės stipendijų skyrimo perspektyviems sportininkams tvarkos aprašas (toliau – Aprašas) ir kad Sporto tarybos nariams buvo atsiųsta apibendrinta informacija su biudžetinių sporto įstaigų ir Sporto tarybos narių pasiūlymais dėl Aprašo keitimo. A. Viršilienė pasisakė, kad buvo atsižvelgta į pastabas, pasiūlymus ir paklausė, ar Sporto tarybos nariai turi pasiūlymų, pastabų.

V. Jurgelevičius pasisakė, kad susipažino su atsiųsta informacija ir pateikti pasiūlymai tinka.

L. Mileška pasisakė, kad norėtų susipažinti su Aprašo projektu.

E. Kvederis taip pat pasisakė, kad susipažino su atsiųsta informacija ir viskas kaip ir tinka, bet taip pat norėtų susipažinti su Aprašo projektu.

A. Viršilienė pasisakė, kad kitą savaitę Sporto tarybai bus pristatytas Aprašo projektas, kuriame esminiai pakeitimai bus suderinti su Teisės skyriumi.

NUTARTA. Kitą savaitę Sporto tarybai pristatyti Aprašo projektą.

|  |  |
| --- | --- |
| Posėdžio pirmininkas | Liudvikas Mileška |
|  |
| Posėdžio sekretorė | Aistė Viršilienė |